Folketing
2007-12-13

Det er jo en konkret ophævelse af kravet om dobbelt strafbarhed på enkelte kriminalitetsforhold. Det, som det her lovforslag lægger op til, er, at Danmark tiltager sig sin egen kompetence til at beslutte, hvad det er, vi vil se bort fra ved eventuelt dobbelt strafbarhed, eller hvor kravet om dobbelt strafbarhed ikke eksisterer. Desuden vil vi selvstændigt tage stilling til, hvorvidt myndighederne i andre lande er gode nok til at retsforfølge. Det er jo nogle helt, helt andre principper, der gøres op med, end det, som man også i EU har gjort op med på enkelte punkter omkring kravet om dobbelt strafbarhed. Det, som hr. Tom Behnke siger nu - og jeg så godt, at justitsministeren grinede før - er jo rent faktisk, at vi siger til saudiaraberne: Hvis en kvinde sidder i en bil her i landet sammen med en mand, så kan hun i princippet straffes i Saudi-Arabien, når hun vender tilbage. Det er jo i virkeligheden det, som hr. Tom Behnke giver et blåt stempel.